VENDIM
Nr.110, datë 7.7.2011  

PËR SHTYRJEN E AFATIT TË VEPRIMTARISË SË KOMISIONIT HETIMOR TË KUVENDIT “PËR HETIMIN E FAKTEVE, RRETHANAVE DHE PËRGJEGJËSIVE TË MASAKRËS SË TIVARIT, 1945”, TË NGRITUR ME VENDIMIN E KUVENDIT NR.45, datë 15.7.2010

Në mbështetje të neneve 77 dhe 78 të Kushtetutës, të neneve 8 dhe 9 të ligjit nr.8891, datë 2.5.2002 “Për organizimin dhe funksionimin e komisioneve hetimore të Kuvendit”, si dhe të nenit 25 të Rregullores së Kuvendit, me propozimin e komisionit hetimor të Kuvendit,

KUVENDI
I REPUBLIKËS SË SHQIPËRISË

VENDOSI:

I. Afati i veprimtarisë së komisionit hetimor të Kuvendit “Për hetimin e fakteve, rrethanave dhe përgjegjësive të masakrës së Tivarit, 1945”, të ngritur me vendimin e Kuvendit nr.45, datë 15.7.2010, zgjatet për një periudhë 6-mujore, duke filluar nga data e miratimit të këtij vendimi.
II. Ky vendim hyn në fuqi menjëherë.

KRYETARE
Jozefina Topalli (Çoba)


VENDIM
Nr.111, datë 7.7.2011  

PËR SHTYRJEN E AFATIT TË VEPRIMTARISË SË KOMISIONIT HETIMOR TË KUVENDIT “PËR HETIMIN E VEPRIMTARISË SË INSTITUCIONEVE SHTETËRORE PËR ZBULIMIN, IDENTIFIKIMIN, PËRBALLIMIN, NEUTRALIZIMIN, PENGIMIN DHE NDËSHKIMIN E VEPRIMIT TË ORGANIZUAR KRIMINAL PËR DHUNIMIN E INSTITUCIONEVE DHE PËRMBYSJEN E RENDIT KUSHTETUES NË DATËN 21 JANAR 2011”, TË NGRITUR ME VENDIMIN E KUVENDIT NR. 82, DATË 23.1.2011

Në mbështetje të neneve 77 dhe 78 të Kushtetutës, të neneve 8 dhe 9 të ligjit nr.8891, datë 2.5.2002 “Për organizimin dhe funksionimin e komisioneve hetimore të Kuvendit”, si dhe të nenit 25 të Rregullores së Kuvendit, me propozimin e komisionit hetimor të Kuvendit,

KUVENDI
I REPUBLIKËS SË SHQIPËRISË

VENDOSI:

I. Afati i veprimtarisë së komisionit hetimor të Kuvendit “Për hetimin e veprimtarisë së institucioneve shtetërore për zbulimin, identifikimin, përballimin, neutralizimin, pengimin dhe ndëshkimin e veprimit të organizuar kriminal për dhunimin e institucioneve dhe përmbysjen e rendit kushtetues në datën 21 janar 2011”, të ngritur me vendimin e Kuvendit nr.82, datë 23.1.2011, zgjatet për një periudhë 6-mujore, duke filluar nga data e miratimit të këtij vendimi.
II. Ky vendim hyn në fuqi menjëherë.

                                                                                               KRYETARE
Jozefina Topalli (Çoba)


REZOLUTË

PËR VLERËSIMIN E PUNËS SË KOMISIONERIT PËR MBROJTJEN E TË DHËNAVE PERSONALE PËR VITIN 2010

Kuvendi i Shqipërisë:
- Duke mbështetur veprimtarinë e Komisionerit për Mbrojtjen e të Dhënave Personale, si një institucion i pavarur, i cili, në cilësinë e autoritetit përgjegjës, mbikëqyr dhe monitoron mbrojtjen e të dhënave personale, në përputhje me ligjin nr.9887, datë 10.3.2008 “Për mbrojtjen e të dhënave personale” dhe në respektim të të drejtave dhe lirive themelore të  njeriut;
- Duke vlerësuar impenjimin e Komisionerit në hartimin e akteve nënligjore në zbatim të ligjit “Për mbrojtjen e të dhënave personale” dhe në përmirësimin e performancës së Komisionerit në ushtrimin e funksioneve të tij ligjore mbikëqyrëse dhe monitoruese; 
- Duke nxitur bashkëpunimin e Komisionerit me kontrolluesit publikë dhe privatë, të cilët përpunojnë të dhëna personale, me qëllim rritjen e garancive në fushën e mbrojtjes së të dhënave personale;
Konstaton se gjatë vitit 2010:
- Komisioneri për mbrojtjen e të dhënave personale është impenjuar në fushatën sensibilizuese-ndërgjegjësuese për njohjen me ligjin “Për mbrojtjen e të dhënave personale” dhe detyrimet ligjore që rrjedhin prej tij, si dhe në rritjen e bashkëpunimit me institucionet publike dhe private;
- Komisioneri i ka kushtuar rëndësi hartimit dhe miratimit të kuadrit nënligjor. Ka miratuar aktet nënligjore, me qëllim përcaktimin e rregullave dhe procedurave për admnistrimin dhe sigurimin e të dhënave personale, si dhe akte të tjera për mirëfunksionimin dhe mbarëvajtjen e punës së institucionit. Ka përgatitur projektrregulloren tip “Për mbrojtjen, përpunimin, ruajtjen dhe sigurinë e të dhënave personale”;
- Me qëllim lehtësimin e njohjes me ligjin “Për mbrojtjen e të dhënave personale, Komisioneri ka përgatitur dhe botuar komentarin e parë të ligjit. Janë publikuar dhe shpërndarë edhe materiale të tjera ndërgjegjësuese, si broshura, fletëpalosje etj.
- Komisioneri ka përgatitur amendimet për ligjin “Për mbrojtjen e të dhënave personale”, të cilat janë në fazën e diskutimeve nga ekspertë të fushës;
- Komisioneri ka rritur performancën e punës së tij në të gjitha componentët, në procesin e regjistrimit, trajtimit të ankesave, hetimit dhe inspektimit të kontrolluesve që përpunojnë të dhëna personale dhe ka përgatitur strategjinë e punës për vitin 2011, duke përcaktuar përparësitë dhe objektivat që duhet të realizohen në fushën e mbrojtjes së të dhënave personale;
- Me gjithë punën e kryer nga Komisioneri për parandalimin e shkeljeve të ligjit në fushën e mbrojtjes së të dhënave personale, nga kontrollues të ndryshëm dhe, në veçanti, nga media vizive dhe e shkruar, rezultatet nuk kanë qenë në nivelin që pritej;
- Nuk është finalizuar puna e bërë për zbatimin e ligjit, në lidhje me vendosjen dhe vjeljen e sanksioneve administrative;
- Nuk është bërë identifikimi i plotë i të gjithë kontrolluesve dhe përpunuesve privatë dhe publikë që operojnë në Shqipëri.
Kërkon për vitin 2011:
- Intensifikim të punës për identifikimin e të gjitha subjekteve kontrolluese dhe përpunuese, publike dhe private, në Shqipëri dhe regjistrimin e tyre në regjistrin e subjekteve kontrolluese;
- Rritje të angazhimit për dhënien e opinioneve ligjore për projektligjet që harton ekzekutivi dhe gjatë shqyrtimit të tyre në komisionet parlamentare, që kanë lidhje me fushën në të cilën ushtron veprimtarinë ky institucion;
- Ndjekje e zbatimit të udhëzimeve dhe rekomandimeve për kontrolluesit dhe përpunuesit e të dhënave personale, të nxjerra nga zyra e Komisionerit për mbrojtjen, përpunimin, ruajtjen dhe sigurinë e të dhënave personale;
- Ndjekje të politikave inspektuese dhe kontrolluese për të verifikuar zbatimin e kushteve dhe kritereve ligjore për përpunimin e të dhënave personale nga kontolluesit dhe përpunuesit e të dhënave personale;
- Monitorim në vazhdimësi të veprimtarisë së kontrolluesve dhe përpunuesve të të dhënave personale, duke synuar evidentimin e drejtpërdrejtë të rasteve që cenojnë të dhënat personale të individit, si dhe ndërhyrjen e menjëhershme të Komisionerit për dhënien e rekomandimeve dhe vendosjen e masave administrative ndaj tyre;
- Rishikim të legjislacionit në fushën e mbrojtjes së të dhënave personale për të pasqyruar përvojën dhe problemet që ka nxjerrë zbatimi i ligjit në praktikë, si dhe për përafrimin e tij me zhvillimet më të fundit të legjislacionit të Bashkimit Europian; 
- Programim të punës kontrolluese të Komisionerit mbi bazë afatesh të përcaktuara dhe respektimin rigoroz të këtyre afateve, në shërbim të rritjes së efiçencës dhe zbatueshmërisë së ligjit “Për mbrojtjen e të dhënave personale”. 

7 korrik 2011
KRYETARE
Jozefina Topalli (Çoba)


REZOLUTË

PËR VLERËSIMIN E PUNËS SË KOMISIONERIT PËR MBROJTJEN NGA DISKRIMINIMI PËR VITIN 2010

Kuvendi i Shqipërisë:
- Duke konsideruar krijimin e Zyrës së Komisionerit për Mbrojtjen nga Diskriminimi si një hap konkret dhe pozitiv drejt progresit të shtetit shqiptar për të përmbushur standardet ndërkombëtare të të drejtave të njeriut dhe politikave antidiskriminim;
- Duke inkurajuar veprimtarinë e Komisionerit për Mbrojtjen nga Diskriminimi, si një institucion i pavarur, i cili, në cilësinë e autoritetit përgjegjës, garanton mbrojtjen efektive kundër diskriminimit dhe pabarazisë së subjekteve; 
- Duke njohur dhe vlerësuar në vijim rolin e veprimtarisë së këtij institucioni të pavarur në funksion të zbatimit të të gjithë mekanizmave ligjorë kombëtarë dhe ndërkombëtarë të ratifikuar nga Republika e Shqipërisë për respektimin e parimit të trajtimit të barabartë, bazuar në një listë joshteruese arsyesh të përcaktuara në dispozitat kushtetuese dhe ligjore, ku përfshihen (gjinia, raca, ngjyra, etnia, gjuha, bindjet politike, fetare ose filozofike, paaftësia fizike dhe mendore, orientimi seksual, gjendja ekonomike, shoqërore ose arsimore, gjendja shëndetësore, gjendja civile, gjendja familjare ose martesore, përkatësia prindërore, shtatzënia, mosha etj.); 
- Duke shprehur vullnetin e tij maksimal për të nxitur dhe mbështetur veprimtarinë e Komisionerit në drejtim të përmirësimit të legjislacionit vendas, sipas frymës së standardeve ndërkombëtare; 
Vlerëson:
- Përpjekjet e këtij institucioni, edhe pse të limituar në kohë raportuese për vitin 2010, për sensibilizimin dhe njohjen me ligjin nr.10 221, datë 4.2.2010 “Për mbrojtjen nga diskriminimi”, dhe institucionin e Komisionerit për Mbrojtjen nga Diskriminimi;
- Bashkëpunimin dhe bashkërendimin e veprimtarisë së Komisionerit për Mbrojtjen nga Diskriminimi me organet shtetërore, si dhe me institucionet joqeveritare e organizmat ndërkombëtarë, që kontribuojnë në çështjen e mosdikriminimit; 
- Përkushtimin e Komisionerit për fillimin e funksionimit të institucionit dhe vendosjen e bazave të punës, sipas niveleve europiane;
- Përpjekjet e Komisionerit gjatë vitit 2010 për të rritur performancën e stafit drejtues dhe plotësimin e kapaciteteve funksionale të tij;
Konstaton se:
- Komisioneri për Mbrojtjen nga Diskriminimi gjatë vitit 2010 është përqendruar në fushatën e ndërgjegjësimit dhe sensibilizimit, lidhur me mbrojtjen nga diskriminimi në Shqipëri, duke organizuar seminare, trajnime, tryeza të rrumbullakëta dhe veprimtari të tjera, me qëllim njohjen me ligjin nr.10 221, datë 4.2.2010 “Për mbrojtjen nga diskriminimi” dhe detyrimet ligjore që rrjedhin prej tij;
- Ka miratuar aktet administrative, me qëllim mirëfunksionimin dhe mbarëvajtjen e punës së institucionit;
- I ka kushtuar rëndësi të veçantë vendosjes së bashkëpunimit me aktorët kombëtarë dhe ndërkombëtarë që kanë objekt mbrojtjen e të drejtave të njeriut dhe, në mënyrë të veçantë, mbrojtjen nga diskriminimi, si dhe ka pasur mbështetjen dhe asistencën e organizmave ndërkombëtarë në këtë fushë;
- Ka qenë i gatshëm për të ushtruar kompetencat e tij ligjore për dhënie mendimi, në fushën e mbrojtjes nga diskriminimi, mbi bazën e kërkesës nga institucione publike; 
- Ka filluar hartimin, në bashkëpunim me organizmat ndërkombëtarë, të strategjisë së punës afatmesme dhe zhvillimin e institucionit për vitin pasardhës, duke përcaktuar përparësitë dhe objektivat që duhet të realizohen në fushën e mbrojtjes nga diskriminimi;
- Gjatë vitit 2010, Komisioneri ka marrë në shqyrtim për herë të parë 4 ankesa me pretendim për diskriminim për shkaqe të ndryshme dhe ka vijuar me procedurat e parashikuara ligjore; 
- Komisioneri duhet të jetë i vetëdijshëm për ekzistencën e fenomenit të shfaqur të mosrespektimit të parimit të barazisë dhe mosdiskriminimit në nivel qendror dhe vendor në tërësinë e territorit të Republikës së Shqipërisë për kategori të veçanta të shoqërisë shqiptare.
Për vitin 2011 Kuvendi i Shqipërisë kërkon:
- Nxitjen e Komisionerit për Mbrojtjen nga Diskriminimi për një angazhim të plotë intensiv dhe të efektshëm të mbrojtjes nga diskriminimi dhe të gjitha formave të shfaqjes së tij ndaj subjekteve të përcaktuara në ligj;
- Marrjen e masave urgjente për miratimin e strategjisë dhe planit të veprimit me vendosjen e rregullave të gjithanshme, si dhe kontrollin e rreptë të zbatimit të tyre;
- Rritjen e rolit sensibilizues të Komisionerit për Mbrojtjen nga Diskriminimi  për informimin e shtetasve, lidhur me misionin dhe kompetencat që ky institucion ushtron për mbrojtjen e parimit të barazisë dhe antidiskriminimit në tërësi; 
- Vendosjen e marrëdhënieve të bashkëpunimit me median e shkruar dhe atë vizive, për të mundësuar komunikim të drejtpërdrejtë me të gjithë shtetasit shqiptarë, si dhe me subjektet e tjera, siç është përcaktuar në ligj; 
- Organizimin e veprimtarive në formatin “Ditë të hapura”, për të siguruar aksesin e nevojshëm të publikut, si dhe tryezave të rrumbullakëta, të hapura, për legjislacionin e barazisë kushtetuese dhe ligjore të shtetasve;
- Metodologjia, mënyra e raportimit të ardhshëm vjetor të institucionit të Komisionerit për Mbrojtjen nga Diskriminimi të pasqyrojë një analizë të çështjeve, të fenomenologjisë dhe tipologjisë së tyre, si dhe përgjithësime mbi bazën e praktikave të kryera. Ky raport duhet të deklarojë zyrtarisht konkluzionin mbi gjendjen e respektimit të antidiskriminimit për vitin në vijim dhe të parashtrojë rekomandime për proceset parandaluese dhe nevojat e mëtejshme për përmirësimin e punës për zbatimin e ligjit;
- Angazhim maksimal në drejtim të bashkëveprimit dhe koordinimit intensiv dhe periodik të Komisionerit me institucionet qeveritare në nivel qendror dhe vendor;
- Vendosjen dhe mbajtjen e marrëdhënieve të bashkëpunimit dhe të mirëkuptimit të KMD-së me institucionet e tjera të pavarura, që kanë objekt fushën e mbrojtjes së të drejtave të njeriut, si dhe me institucionet akademike, shoqërinë civile, organizatat joqeveritare, organizatat ndërkombëtare që angazhohen të kontribuojnë në çështjen e mosdiskriminimit;
- Shtimin  e kontributit në dhënien e mendimeve për aktet ligjore dhe nënligjore, që kanë të bëjnë me çështjet e diskriminimit;
- Bashkëpunim të veçantë me organet e gjyqësorit në shkëmbim e referim rastesh konkrete, për zgjidhjen më të mirë të ankesë-kërkesave;
- Në kuadër të zgjedhjeve vendore, të zhvillojë komunikim informues dhe edukues me kategoritë vulnerabël të grave në zonat e thella rurale, si dhe me komunitetet e pakicave, me qëllim garantimin e ushtrimit të së drejtës politike për të votuar dhe për t’u zgjedhur. 

7 korrik 2011

KRYETARE
Jozefina Topalli (Çoba)


DEKRET
Nr.7037, datë 5.7.2011

PËR DHËNIE TË SHTETËSISË SHQIPTARE

Në mbështetje të nenit 92 pika “c” të Kushtetutës, të nenit 9 dhe nenit 20 të ligjit nr.8389, datë 5.8.1998 “Për shtetësinë shqiptare”, të ndryshuar,

DEKRETOJ:

Neni 1

I jepet shtetësia shqiptare me kërkesë të tij personit të mëposhtëm:
Olivera Milutin Dibra (Ilić)

Neni 2

Ky dekret hyn në fuqi menjëherë.

PRESIDENTI I REPUBLIKËS SË SHQIPËRISË
Bamir Topi


DEKRET
Nr.7045, datë 8.7.2011

PËR DHËNIE TË SHTETËSISË SHQIPTARE

Në mbështetje të nenit 92 pika “c” të Kushtetutës, të nenit 9, pika 7, nenit 20 të ligjit nr.8389, datë 5.8.1998 “Për shtetësinë shqiptare”, të ndryshuar,

DEKRETOJ:

Neni 1

U jepet shtetësia shqiptare me kërkesë të tyre personave të mëposhtëm:
1. Giuseppe Marcello Durazzo
2. Hakan Osman Durmuş Ali Taşkin
3. Zeynep Durmuş Ali Taşkin

Neni 2

Ky dekret hyn në fuqi menjëherë.

PRESIDENTI I REPUBLIKËS SË SHQIPËRISË
Bamir Topi







VENDIM
Nr.463, datë 16.6.2011

PËR DISA NDRYSHIME DHE SHTESA NË VENDIMIN NR.511, DATË 24.10.2002 TË KËSHILLIT TË MINISTRAVE “PËR KOHËZGJATJEN E PUNËS DHE TË PUSHIMIT NË INSTITUCIONET SHTETËRORE”, TË NDRYSHUAR

Në mbështetje të nenit 100 të Kushtetutës, të neneve 19, shkronja “c”, 20, shkronjat “ç”, “ë” e “g”, dhe 29 të ligjit nr.8549, datë 11.11.1999 “Statusi i nëpunësit civil”, të ligjit nr.9131, datë 8.9.2003 “Për rregullat e etikës në administratën publike” dhe të neneve 76-108 të ligjit nr.7961, datë 12.7.1995 “Kodi i Punës i Republikës së Shqipërisë”, të ndryshuar, me propozimin e Ministrit të Financave, Këshilli i Ministrave

VENDOSI:

Në vendimin nr.511, datë 24.10.2002 të Këshillit të Ministrave, të ndryshuar, bëhen këto ndryshime dhe shtesa:
1. Në kreun I “Kohëzgjatja e punës” bëhen ndryshimi dhe shtesa e mëposhtme:
a) Pika 5 ndryshohet, si më poshtë vijon:
“5. Me kërkesë të eprorit të drejtpërdrejtë dhe me miratimin e titullarit të institucionit qendror, nga i cili varet institucioni përkatës, nëpunësit apo punonjësit të administratës publike mund t’i kërkohet të kryejë orë shtesë.
Nëpunësi apo punonjësi i administratës publike, që kryen veprimtari administrative, orët shtesë në punë i kompensohen me pushim, të barabartë me orët shtesë plus 25 për qind të tyre, kur këto orë janë kryer në ditë të zakonshme pune, apo me orët shtesë plus 50 për qind të tyre, kur orët janë kryer në ditë pushimi, ditë feste apo nga ora 22:00-6:00.
Nëpunësi apo punonjësi i administratës publike, që kryen veprimtari operacionale, orët shtesë në punë, si rregull, i kompensohen me pushim, të barabartë me orët shtesë plus 25 për qind të tyre, kur këto orë janë kryer në ditë të zakonshme pune, apo me orët shtesë plus 50 për qind të tyre, kur orët janë kryer në ditë pushimi, ditë feste apo nga ora 22:00-6:00.
Titullari i institucionit detyrohet t’ia japë kërkuesit këtë pushim, brenda 2 (dy) muajve nga kryerja e orëve shtesë.
Në rastet kur është e pamundur dhënia e pushimit për orët shtesë në punë, nëpunësi apo punonjësi i administratës, që kryen veprimtari operacionale, ka të drejtë të kompensohet me shtesë mbi pagën normale. Çdo orë shtesë tej orarit zyrtar, në ditë të zakonshme paguhet mbi pagën orare edhe me 25 për qind shtesë të kësaj page, ndërsa orët shtesë gjatë ditëve të pushimit apo ditëve të festave, si dhe çdo orë shtesë e kryer nga ora 22:00-6:00 paguhet mbi pagën orare edhe me 50 për qind shtesë të kësaj page.
Rregullat mbi procedurën e kryerjes së pagesës së orëve shtesë përcaktohen me udhëzim të Ministrit të Financave.”.
b) Pas pikës 5 shtohet pika 6 me këtë përmbajtje:
“6. Nëpunësi apo punonjësi i administratës publike, mund të kryejë veprimtari mësimdhënieje pas miratimit nga titullari i institucionit, por jo më shumë se 4 (katër) orë në javë, të cilat kompensohen në orë pune, brenda javës, pas orarit zyrtar të punës. Nëpunësi apo punonjësi i administratës publike, që angazhohet në mësimdhënieje, detyrohet të depozitojë pranë sektorit të burimeve njerëzore kopjen e kontratës së lidhur me institucionin arsimor.”.
2. Në kreun II “Pushimet” bëhen këto shtesa dhe ndryshime:
a) Në fund të pikës 2 shtohen dy paragrafë, me këtë përmbajtje:
“Ditët e festave zyrtare nuk duhet të përfshihen në pushimet vjetore të paguara. Nëse nëpunësit të administratës publike dita e festës i bie në periudhën e pushimeve vjetore të paguara, këto të fundit i shtyhen për aq ditë sa ka qenë festa zyrtare.
Rregullat për procedurën e kryerjes së lejes së zakonshme në periudha të ndryshme e të ndara përcaktohen me udhëzim të Ministrit të Financave.”.
b) Pika 3 ndryshohet, si më poshtë vijon:
“3. Pushimet vjetore nuk mund të kompensohen me pagesë, përveç rastit kur është zgjidhur marrëdhënia e punës. Çdo marrëveshje që parashikon heqjen dorë nga e drejta për pushim vjetor, kundrejt pagesës, do të jetë e pavlefshme.”.
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha


VENDIM
Nr.465, datë 29.6.2011

PËR KALIM FONDI NGA MINISTRIA E DREJTËSISË TEK ALBPETROL SHA

Në mbështetje të nenit 100 të Kushtetutës, të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë”, si dhe të ligjit nr.10 355, datë 2.12.2010 “Për buxhetin e vitit 2011”, me propozimin e Ministrit të Drejtësisë, Këshilli i Ministrave

VENDOSI:

1. Fondi prej 12 195 462 (dymbëdhjetë milionë e njëqind e nëntëdhjetë e pesë mijë e katërqind e gjashtëdhjetë e dy) lekësh, parashikuar në buxhetin e vitit 2011 për Ministrinë e Drejtësisë, në programin “Sistemi i burgjeve”, zëri “Fonde për përballimin e kostove lokale për investimet e huaja”, të transferohet në llogarinë e ALBPETROL sh.a. dhe të përdoret prej tij për zhvendosjen e linjës nëntokësore të gazit, e cila pengon vazhdimin e punimeve për realizimin e projektit “Ndërtimi i qendrës së paraburgimit dhe burgut, Fier”.
2. Ngarkohen Ministria e Financave, Ministria e Drejtësisë dhe ALBPETROL sh.a. për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Sali Berisha


VENDIM
Nr.466, datë 29.6.2011

PËR KALIM FONDI NGA MINISTRIA E DREJTËSISË TEK OPERATORI i SISTEMIT TË TRANSMETIMIT

Në mbështetje të nenit 100 të Kushtetutës, të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë”, si dhe të ligjit nr.10 355, datë 2.12.2010 “Për buxhetin e vitit 2011”, me propozimin e Ministrit të Drejtësisë, Këshilli i Ministrave

VENDOSI:

1. Fondi prej 14 057 607 (katërmbëdhjetë milionë e pesëdhjetë e shtatë mijë e gjashtëqind e shtatë) lekësh, parashikuar në buxhetin e vitit 2011 për Ministrinë e Drejtësisë, në programin “Sistemi i burgjeve”, zëri “Fonde për përballimin e kostove lokale për investimet e huaja”, të transferohet në llogarinë e Operatorit të Sistemit të Transmetimit dhe të përdoret prej tij për zhvendosjen e linjës së tensionit të lartë, e cila pengon vazhdimin e punimeve për realizimin e projektit “Ndërtimi i qendrës së paraburgimit dhe burgut, Fier”.
2. Ngarkohen Ministria e Financave, Ministria e Drejtësisë dhe Operatori i Sistemit të Transmetimit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Sali Berisha
VENDIM
Nr.469, datë 29.6.2011

PËR PROCEDURËN PËR DHËNIEN E LICENCAVE TË IMPORTIT, EKSPORTIT DHE PRODHIMIT TË LËNDËVE PLASËSE PËR PËRDORIM CIVIL

Në mbështetje të pikës 2 të nenit 100 të Kushtetutës dhe të pikës 1 nenit 9 të ligjit nr.9126, datë 29.7.2003 “Për përdorimin civil të lëndëve plasëse në Republikën e Shqipërisë”, të ndryshuar, me propozimin e Ministrit të Mbrojtjes, Këshilli i Ministrave

VENDOSI:

1. Licenca e importit, eksportit dhe e prodhimit të lëndëve plasëse për përdorim civil nga persona juridikë, privatë ose publikë, vendas apo të huaj, jepet nga Ministria e Mbrojtjes.
2. Licenca e importit dhe eksportit të lëndëve plasëse për përdorim civil jepet brenda 30 ditëve nga data e paraqitjes së kërkesës, me shkrim, të shoqëruar me dokumentacionin e plotë, ndërsa licenca e prodhimit të lëndëve plasëse për përdorim civil jepet brenda 6 muajve nga data e paraqitjes së kërkesës, me shkrim, të shoqëruar me dokumentacionin e plotë.
3. Afati i licencës për importin dhe eksportin e lëndëve plasëse për përdorim civil është 1-vjeçar, ndërsa afati i licencës për prodhimin e lëndëve plasëse për përdorim civil është 8-vjeçar, me të drejtë rinovimi.
4. Për dhënien e licencës së importit, të eksportit dhe të prodhimit të lëndëve plasëse për përdorim civil në Ministrinë e Mbrojtjes, krijohet komisioni i dhënies së licencave, përbërja dhe funksionimi i të cilit përcaktohen në rregulloren e miratuar nga Ministri i Mbrojtjes.
5. Subjekti tregtar, që kërkon të pajiset me licencë importi të lëndëve plasëse për përdorim civil, duhet të ketë këto dokumente:
a) Ekstraktin e plotë historik nga Qendra Kombëtare e Regjistrimit;
b) Vërtetim nga Prokuroria që nuk është në procedim penal;
c) Dokumentacionin e origjinës së mallit me llojet dhe sasitë e lëndëve plasëse nga fabrika prodhuese;
ç) Dokumentacionin me të dhënat teknike të përbërjes së lëndëve plasëse, të shoqëruara me fotografi;
d) Dokumentacionin për përmbushjen e procedurave për vlerësimin e konformitetit (certifikatë e konformitetit dhe deklaratë e konformitetit);
dh) Lejen për sigurinë dhe mbrojtjen e mjedisit;
e) Kontratën e shërbimit për ruajtjen fizike dhe transportimin me të tretë, kur nuk ka licencë për këto shërbime, për transportin e mallrave nga pika doganore hyrëse deri në depot e magazinimit;
ë) Autorizimin për magazinimin e lëndëve plasëse, ku të jetë përcaktuar specifikisht kapaciteti mbajtës për lëndët plasëse, kapsolla dhe fitila;
f) Autorizimin për transferimin e lëndëve plasëse;
g) Lejen për mbrojtjen nga zjarri dhe shpëtimi;
gj) Kopjen e licencës së mëparshme të importit (nëse ka), faturat dhe listën e lëndëve plasëse që ka përdorur më parë, deklaratën për lëndët plasëse gjendje në depo dhe cilësinë e këtyre lëndëve;
h) Mandatpagesën e tarifës përkatëse.
6. Subjekti tregtar i pajisur me licencë importi, duhet që:
a) Për çdo parti malli, të njoftojë, 60 ditë përpara mbërritjes së mallit në Shqipëri, me anën e një vetëdeklarimi, komisionin e dhënies së licencave, në Ministrinë e Mbrojtjes, për sasinë që do të importojë dhe gjendjen në magazinë; 
b) Të dërgojë pranë komisionit të dhënies së licencave, në Ministrinë e Mbrojtjes, dokumentet e importit brenda 15 ditëve nga data e importimit, të shoqëruara me deklaratat doganore;
c) Të dërgojë pranë komisionit të dhënies së licencave në Ministrinë e Mbrojtjes, dokumentet vjetore të harxhimit ose të shitjes, brenda datës 15 dhjetor të çdo viti;
ç) Të mbajë regjistra të rregullt për shitjen e lëndëve plasëse, ku të jenë përcaktuar:
i) emri i subjektit të cilit i janë shitur lëndët plasëse;
ii) numri i autorizimit për përdorim civil të lëndëve plasëse, lëshuar nga Ministria e Ekonomisë, Tregtisë dhe Energjetikës;
iii) sasia e shitur ose e përdorur.
7. Subjekti tregtar, që kërkon të pajiset me licencë eksporti të lëndëve plasëse, duhet të ketë këto dokumente:
a) Ekstraktin e plotë historik nga Qendra Kombëtare e Regjistrimit;
b) Vërtetim nga Prokuroria që nuk është në procedim penal;
c) Kopjen e kontratës së lidhur me subjektin përkatës, të shoqëruar me emërtimet, peshën bruto dhe neto;
ç) Listën sipas emërtimeve, me të dhënat teknike, të shoqëruara me fotografi, etiketat e përdorimit, të vendosura nga fabrika prodhuese;
d) Dokumentacionin për përmbushjen e procedurave për vlerësimin e konformitetit (certifikatë e konformitetit dhe deklaratë e konformitetit);
dh) Dokumentacion në të cilin përcaktohet origjina e mallit;
e) Autorizimin për transferimin e lëndëve plasëse;
ë) Kontratën e shërbimit për ruajtjen fizike dhe transportimin me të tretë, kur nuk ka licencë për këto shërbime, për transportin e mallrave nga depot e magazinimit deri në pikën doganore dalëse;
f) Deklaratën ose certifikatën nga përdoruesi i fundit (END-USER);
g) Kopje të licencës së importit dhe të lejeve të tranzitit, nëse ka:
gj) Mandatpagesën e tarifës përkatëse.
8. Subjekti tregtar i pajisur me licencë importi, duhet që:
a) Për çdo parti malli, të njoftojë, 60 ditë më parë, me anën e një vetëdeklarimi, komisionin e dhënies së licencave, në Ministrinë e Mbrojtjes, për sasinë që do të eksportojë dhe gjendjen në magazinë;
 b) Të dërgojë pranë komisionit të dhënies së licencave, në Ministrinë e Mbrojtjes, brenda 15 ditëve nga data e eksportimit, dokumentet e eksportit të shoqëruara me deklaratat doganore, si dhe dokumentet vjetore të harxhimit ose të shitjes, brenda datës 15 dhjetor të çdo viti.
9. Subjekti tregtar që kërkon të pajiset me licencë për prodhimin e lëndëve plasëse, duhet të ketë këto dokumente:
a) Ekstraktin e plotë historik nga Qendra Kombëtare e Regjistrimit;
b) Vërtetim nga Prokuroria që nuk është në procedim penal;
c) Lejen për sigurinë dhe mbrojtjen e mjedisit;
ç) Autorizimin për mjetet e transportit;
d) Lejen për mbrojtjen nga zjarri dhe shpëtimi;
dh) Autorizimin për magazinimin e lëndëve plasëse, ku të jetë përcaktuar specifikisht kapaciteti mbajtës për lëndët plasëse, kapsolla dhe fitila;
e) Vlerësimin e konforimitetit për linjën teknologjike të prodhimit dhe dokumentacionin për origjinën e linjës së prodhimit;
ë) Vlerësimin e konformitetit për produktet që do të prodhohen;
f) Lejen e ndërtimit, shoqëruar me projektin e ndërtimit;
g) Planin e veprimit, në të cilin të përcaktohen hapat e ndërtimit të fabrikës së prodhimit;
gj) Një kopje të kontratës ose marrëveshjes me personelin inxhiniero-teknik (mekanikë, kimistë etj.), të cilët duhet të kenë përvojë pune në fushën e prodhimit të lëndëve plasëse jo më pak se 5 vjet;
h) Një kopje të kontratës ose të marrëveshjes me inxhinierët projektues, të cilët duhet të kenë përvojë pune jo më pak se 3 vjet në këtë sektor dhe të kenë marrë pjesë në projektimin e jo më pak se 3 linjave teknologjike.
Mandatpagesa e tarifës përkatëse paraqitet nga subjekti tregtar pas marrjes së vendimit nga komisioni i dhënies së licencave dhe para zbardhjes së licencës.
10. Subjekti tregtar i pajisur me licencë prodhimi duhet që, çdo fund muaji, të raportojë për sasinë e mallrave të prodhuara, pranë komisionit të dhënies së licencave, në Ministrinë e Mbrojtjes dhe, brenda datës 15 dhjetor të çdo viti, të raportojë për sasinë e mallit të prodhuar, shitjet, harxhimet, eksportet, të shoqëruara me fatura.
11. Komisioni i dhënies së licencave në Ministrinë e Mbrojtjes për qëllimet e përcaktuara në këtë vendim, ka të drejtë të kryejë kontrolle dhe verifikime rast pas rasti, në pikat doganore për importin e lëndëve plasëse, në depot e magazinimit dhe në linjat e prodhimit.
12. Komisioni i dhënies së licencave në Ministrinë e Mbrojtjes, vendos marrjen e masave administrative më gjobë, me pezullim dhe me heqje të licencës në rastet kur:
a) Gjatë verifikimeve dhe kontrolleve të ushtruara, nëse vëren shkelje të kritereve apo të kushteve të përcaktuara në këtë vendim, merr masa administrative me gjobë nga 20 000 (njëzet mijë) deri në 200 000 (dyqind mijë) lekë, sipas rëndësisë së shkeljeve;
b) Gjatë verifikimeve dhe kontrolleve të ushtruara, nëse vëren se, pas pajisjes me licencë, subjekti humbet ose ndryshon kushtet dhe kriteret e përcaktuara për dhënien e licencës, përveç masave administrative të parashikuara në shkronjën “a”, vendos pezullimin e licencës;
c) Licenca hiqet në rastet kur:
- Gjatë verifikimeve dhe kontrolleve të ushtruara, vëren përsëritjen e pajustifikuar të shkeljeve, të përcaktuara në shkronjën “a”;
- Subjekti tregtar kryen vepër penale, që lidhet me ushtrimin e veprimtarisë së importimit, eksportimit dhe prodhimit të lëndëve plasëse për përdorim civil apo që cenon jetën e shëndetin e njeriut;
- Subjekti tregtar, gjatë importimit, eksportimit apo prodhimit të lëndëve plasëse për përdorim civil, shkel rregullat teknike të prodhimit, transportimit, përdorimit dhe të konformitetit të lëndëve plasëse, duke rrezikuar jetën e njerëzve, të kafshëve dhe mjedisin.
13. Personat e interesuar mund të ankohen kundër vendimeve të komisionit të dhënies së licencave te Ministri i Mbrojtjes, në përputhje me ligjin nr.8485, datë 12.5.1999 “Kodi i Procedurave Administrative të Republikës së Shqipërisë”.
14. Tarifat financiare për dhënien e licencave të importimit, eksportimit dhe prodhimit të lëndëve plasëse për përdorim civil, caktohen me urdhër të përbashkët të Ministrit të Financave dhe Ministrit të Mbrojtjes.
15. Ngarkohen Ministria e Mbrojtjes, Ministria e Brendshme, Ministria e Mjedisit, Pyjeve dhe Administrimit të Ujërave dhe Ministria e Financave për zbatimin e këtij vendimi.
16. Vendimi nr.597, datë 10.9.2004 i Këshillit të Ministrave “Për procedurën për dhënien e lejes së importimit, eksportimit dhe prodhimit të lëndëve plasëse për përdorim civil”, shfuqizohet.
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha


VENDIM
Nr.472, datë 2.7.2011

Për disiplinimin e përdorimit të fondeve buxhetore për vitin 2011

Në mbështetje të nenit 100 të Kushtetutës, të neneve 16 e 40 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të nenit 10 të ligjit nr.10 355, datë 2.12.2010 “Për buxhetin e vitit 2011”, me propozimin e Ministrit të Financave, Këshilli i Ministrave

VENDOSI:

1. Shpenzimet e personelit, të miratuara në buxhetin e vitit 2011 për çdo njësi të qeverisjes së përgjithshme, përbëjnë kufirin maksimal të lejuar për t’u përdorur për çdo njësi shpenzuese për punonjësit e miratuar me aktet përkatëse, ligjore dhe nënligjore. Për disiplinimin e këtyre shpenzimeve, për vitin 2011, zbatohen këto masa:
a) Çdo funksion në administratën publike, i miratuar në organikë dhe i paplotësuar ende, të ngrijë deri në ristrukturimin e institucioneve, në përputhje me standardet e miratuara me vendim të Këshillit të Ministrave. Institucionet që kanë miratuar strukturën pas këtij vendimi apo që janë krijuar rishtazi, në zbatim të akteve, ligjore dhe nënligjore, vazhdojnë normalisht plotësimin e vendeve vakante.
b) Fondi i veçantë i planifikuar të mos përdoret për veprimtari social-kulturore deri më 1 dhjetor 2011.
c) Çdo shpërblim i dhënë nga fondi i veçantë gjatë kësaj periudhe për rezultate të mira në punë, me përjashtim të rasteve kur ligji specifik parashikon ndryshe, të kthehet menjëherë në buxhetin e njësisë shpenzuese.
ç) Orët e punës, të kryera mbi kohën normale të punës, për punonjësit e administratës, të konvertohen vetëm në orë/ditë pushimi, ndërsa për punonjësit, që marrin pjesë në shërbime operacionale dhe, kur nuk është i mundur konvertimi i tyre në orë/ditë pushimi, të konvertohen me pagesë, në përputhje me legjislacionin në fuqi.
d) Në buxhetin e vitit 2011 nuk do të lejohet asnjë pagesë për ditët e pushimit vjetor të pakryer në vitin 2010. Çdo pagesë e kryer për këtë qëllim të kthehet në buxhetin e njësisë shpenzuese dhe ditët e pushimit vjetor të vitit 2010 të riskedulohen, duke vendosur kryerjen e këtyre pushimeve brenda vitit 2011.
Ngarkohen strukturat përkatëse audituese të njësive të qeverisjes së përgjithshme të verifikojnë shkeljet e rregullave, sipas shkronjave “c”, “ç” dhe “d” të pikës 1 dhe të nxjerrin aktet përkatëse për zhdëmtimin e buxhetit dhe marrjen e masave administrative për nëpunësin autorizues e zbatues. Brenda tre muajve nga data e daljes së këtij vendimi, drejtoritë e auditit të ministrive dhe institucioneve qendrore të raportojnë pranë Drejtorisë së Përgjithshme të Auditit në Ministrinë e Financave, për zbatimin e masave të mësipërme.
2. Të gjitha fondet buxhetore, që i nënshtrohen procedurave të prokurimit publik, të cilat deri më 1 gusht 2011 rezultojnë të paprokuruara, të bllokohen. Në kuptim të këtij vendimi, fonde të paprokuruara të vlerësohen ato fonde, për të cilat deri më 1 gusht nuk është lidhur kontratë. Përjashtohen nga ky rregull fondet buxhetore që shkojnë për shërbimin e ushqimit apo medikamenteve në ato njësi shpenzuese, në të cilat ekziston ky shërbim, fondet për shpenzime kapitale, të cilat nuk janë objekt prokurimi, financimet e huaja dhe fondet përkatëse për kosto lokale dhe detyrime tatimore. Ministri i Financave mund të lejojë vazhdimin e procedurave të prokurimit në raste tepër specifike apo emergjente.
3. Trajnimet jashtë vendit për nëpunësit e njësive të qeverisjes së përgjithshme, të parashikuara për t’u mbuluar me fondet buxhetore të miratuara për vitin 2011, bllokohen.
4. Shpenzimet për udhëtim e dieta jashtë vendit, për njësitë e qeverisjes së përgjithshme, të reduktohen duke përfshirë vetëm udhëtime të rëndësisë së veçantë dhe vetëm për një numër të kufizuar punonjësish. Në çdo rast, për kryerjen e këtyre udhëtimeve të merret miratimi i ministrit/titullarit të institucionit qendror.
5. Ngarkohen të gjitha institucionet e njësive të qeverisjes së përgjithshme për zbatimin e këtij vendimi.
 Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha


VENDIM
Nr.474, datë 16.6.2011

PËR PËRCAKTIMIN E STANDARDEVE E TË PROCEDURËS QË DUHET TË NDIQET GJATË HARTIMIT DHE MIRATIMIT TË STRUKTURAVE ORGANIZATIVE TË INSTITUCIONEVE TË ADMINISTRATËS PUBLIKE

Në mbështetje të nenit 100 të Kushtetutës, të nenit 4/2 të ligjit nr.8549, datë 11.11.1999 “Statusi i nëpunësit civil” dhe të nenit 10 të ligjit nr.9000, datë 31.1.2003 “Për organizimin dhe funksionimin e Këshillit të Ministrave”, me propozimin e Ministrit të Brendshëm, Këshilli i Ministrave

VENDOSI:

I. Standardet, mbi të cilat mbështetet hartimi i strukturave organizative të institucioneve të administratës publike, në nivel qendror
1. Dispozitat e këtij vendimi zbatohen për institucionet e administratës publike, në nivel qendror, në të cilat përfshihen aparatet e Kryeministrisë dhe të ministrive, degët e ministrive, institucionet qendrore, në varësi të Këshillit të Ministrave/Kryeministrit dhe ministrave të linjës dhe degët e tyre, administrata e prefektit, institucionet qendrore të pavarura.
Rekomandohen drejtuesit e sistemit gjyqësor dhe të prokurorisë, drejtuesit e universiteteve shtetërore, të njësive spitalore dhe të fondeve speciale të zbatojnë të njëjtat standarde gjatë hartimit të strukturave për administratat e institucioneve të tyre.
2. Institucionet e administratës publike, në nivel qendror, organizohen mbështetur në parimin e shkallëzimit, sipas të cilit vartësit, në çdo nivel, duhet të ndjekin zinxhirin vendimmarrës dhe të komunikojnë me eprorët e tyre vetëm nëpërmjet eprorit më të afërt në hierarki.
3. Funksionet që kryhen nga institucionet e administratës publike, në nivel qendror, grupohen në katër fusha kryesore:
a) Funksione politikëbërëse;
b) Funksione rregullatore;
c) Funksione të ofrimit të shërbimeve;
ç) Funksione të shërbimeve mbështetëse.
4. Funksionet politikëbërëse kryhen vetëm nga aparatet e Kryeministrisë e të ministrive dhe nuk mund të caktohen si funksione të institucioneve të tjera të administratës publike, në nivel qendror.
5. Funksionet rregullatore dhe funksionet e ofrimit të shërbimeve, si rregull, kryhen nga degët e ministrive dhe/ose institucionet në varësi të tyre. Në rast se për funksionet përkatëse nuk ekziston një institucion varësie ose degë ministrie, funksioni mund të vendoset në aparatin e ministrisë.
6. Funksionet e shërbimeve mbështetëse, si rregull, kryhen nga vetë institucioni, ose dega e tij. Në rastet kur institucioni i varësisë ose dega janë shumë të vegjël dhe me numër personeli të kufizuar, funksionet e shërbimeve mbështetëse ose një pjesë e tyre kryhen për to nga institucioni qendror nga i cili varet institucioni i varësisë apo dega.
7. Pozicionet e dedikuara për funksionet mbështetëse në çdo institucion nuk duhet të kalojnë 33% të numrit të përgjithshëm të pozicioneve të institucionit.
8. Nëse aparati i ministrisë/institucionit qendror ofron shërbime mbështetëse për institucionet e varësisë, atëherë në përcaktimin e raportit të pozicioneve mbështetëse merret në konsideratë edhe numri i pozicioneve të institucionit të varësisë apo degës.
9. Institucionet e pavarura kryejnë, si rregull, funksione rregullatore dhe të ofrimit të shërbimeve, me përjashtim të rasteve kur me ligj të veçantë parashikohet ndryshe.
10. Pozicionet, që kryejnë funksione të së njëjtës fushë, grupohen në sektorë, drejtori dhe drejtori të përgjithshme, në rast se plotësohet standardi numerik për krijimin e njësisë organizative respektive. Pozicionet, që kryejnë funksione të ngjashme, grupohen në të njëjtën njësi organizative.
11. Në aparatet e ministrive ka vetëm një drejtori të përgjithshme për çdo funksion kryesor, sipas përcaktimit të bërë në pikën 3 të këtij vendimi, me përjashtim të rastit kur një drejtori e përgjithshme është krijuar me një ligj të veçantë.
12. Departamentet janë njësi organizative të veçanta, të cilat mbulojnë një funksion të rëndësishëm vetëm të politikëbërjes dhe krijohen vetëm në Kryeministri, ndërsa në institucionet e tjera, në rastet kur përmenden në një ligj të veçantë.
13. Në aparatet e ministrive, sektorët nuk mund të krijohen si njësi të veçanta që raportojnë drejtpërdrejt te sekretari i përgjithshëm. Sektorët e veçantë vendosen në kuadrin e drejtorisë me të cilën kanë ngjashmërinë më të madhe të misionit.
14. Në institucionet e pavarura, njësia më e lartë organizative është drejtoria e përgjithshme, e cila krijohet vetëm në rastet kur plotësohen standardet numerike përkatëse.
15. Në institucionet e varësisë, njësia më e lartë organizative është drejtoria. Në rastin e institucioneve të mëdha, me më shumë se 50 pozicione pune, në institucionin e varësisë mund të krijohen pozicionet e zëvendëstitullarit, me kushtin që ky pozicion të jetë, në njëjtën kohë, edhe drejtuesi i një drejtorie funksionale të institucionit.
16. Pozicioni i sekretarit të përgjithshëm krijohet vetëm në Kryeministri, aparatet e ministrive dhe në institucionet e pavarura, në rast se në këto të fundit anëtarët e emëruar në drejtimin e institucionit nuk janë të punësuar me kohë të plotë.
17. Degët e ministrive drejtohen nga titullari i degës, ndërsa njësia më e lartë organizative e saj është sektori.
18. Në degët e ministrive dhe në institucionet e varësisë, të cilat kanë një numër të reduktuar të stafit deri në 10 (dhjetë) pozicione, struktura e brendshme mund të jetë e sheshtë, me vetëm një pozicion drejtues dhe të gjitha pozicionet e tjera që i raportojnë atij.
19. Degët e ministrive dhe institucionet e varësisë kanë një varësi funksionale nga drejtoria e përgjithshme e cila mbulon fushën e veprimtarisë së tyre. Në rast se për funksionin që ato kryejnë nuk ekziston një drejtori e përgjithshme specifike, atëherë ato i raportojnë drejtorisë së përgjithshme të politikëbërjes në ministri. Në rast se vlerësimi i pozicionit të punës për titullarin e institucionit të varësisë është i barabartë ose më i lartë se vlerësimi i pozicionit të punës për drejtorin e përgjithshëm në ministri, atëherë institucioni e ka varësinë funksionale nga sekretari i përgjithshëm i ministrisë.
20. Një sektor mund të krijohet si njësi organizative e veçantë kur në të janë të paktën një pozicion shef sektori dhe dy vartës. Një sektor mund të krijohet edhe pa pozicionin e shefit, nëse është në kuadër të një drejtorie dhe ka të paktën dy nëpunës.
21. Një drejtori mund të krijohet nëse ka në përbërje të saj të paktën dy sektorë të drejtuar nga një shef ose nëse ka të paktën 5 (pesë) punonjës.
22. Një drejtori e përgjithshme mund të krijohet nëse ka në përbërje të saj të paktën dy drejtori.
23. Funksioni i auditimit të brendshëm grupohet në një njësi organizative që, në rastin e ministrive, i raporton nga ana funksionale ministrit, ndërsa nga ana administrative varet nga sekretari i përgjithshëm dhe, në rastet e institucioneve të pavarura, i raporton titullarit të institucionit. Njësitë e auditimit të brendshëm nuk krijohen në degët e ministrive dhe institucionet e varësisë, me përjashtim të rastit kur këto të fundit janë të organizuara me degë ne rrethe dhe kanë numër të madh të stafit. Për këto institucione, funksioni i auditimit kryhet nga njësia e auditimit të brendshëm të ministrisë nga e cila varen ose sipas mënyrave të parashikuara në ligjin nr.9720, datë 23.4.2007 “Për auditimin e brendshëm në sektorin publik”.
24. Në çdo institucion, i cili ka mbi 15 (pesëmbëdhjetë) pozicione pune, duhet të ketë të paktën një pozicion të dedikuar për funksionet e lidhura me financat e institucionit. Në rastet e institucioneve me më pak se 15 (pesëmbëdhjetë) pozicione pune, ky funksion të kryhet nga institucioni qendror nga i cili varet institucioni. Në institucionet e vogla, pozicionit të ngarkuar me financat mund t’i ngarkohen edhe funksione të tjera shtesë.
25. Në institucionet, që kanë më shumë se 30 (tridhjetë) pozicione pune, duhet të ekzistojë një pozicion pune për menaxhimin e burimeve njerëzore. Në varësi të madhësisë së institucionit, ky pozicion mund të jetë i dedikuar ose të ketë përgjegjësinë edhe për kryerjen e funksioneve të tjera.
26. Funksioni mbajtës së magazinës së institucionit duhet të vendoset në një pozicion të ndryshëm nga ai i mbajtjes së financës së institucionit dhe në institucionet e vogla, ku nuk justifikohet ekzistenca e një pozicioni të veçantë pune, mund të vendoset në çdo pozicion tjetër pune.
27. Funksionet e marrëdhënieve me jashtë nuk organizohen si njësi organizative e veçantë, me përjashtim të rastit kur institucioni e ka këtë funksion një ndër misionet kryesore të punës së tij. Si rregull, ky funksion kryhet nga drejtuesit e njësive organizative të institucionit dhe nga titullari i tij.
28. Funksionet e marrëdhënieve me publikun nuk organizohen si njësi organizative e veçantë, me përjashtim të rastit kur misioni i institucionit e kërkon një funksion të tillë të veçuar. Si rregull, marrëdhëniet me publikun mbahen nga drejtuesit e njësive organizative të institucionit, ndërsa funksioni i zëdhënësit kryhet nga kabineti i titullarit të institucionit ose nga vetë ky i fundit.
II. Procedura e hartimit dhe miratimit të strukturave organizative të institucioneve të administratës publike, në nivel qendror
29. Struktura organizative e institucioneve të administratës publike në nivel qendror, ndryshohet në rastet kur:
a) ka pasur ndryshime të misionit të institucionit;
b) janë shtuar apo pakësuar funksionet e institucionit;
c) si rrjedhojë e analizave të kryera, rezulton se duhet të ketë një shpërndarje të ndryshme të burimeve të shtuara për kryerjen e funksioneve.
30. Për institucionet në fushën e ekzekutivit, ndryshimi i strukturës përgatitet për Kryeministrin nga Departamenti i Administratës Publike, në bazë të propozimit të marrë nga ministri propozues. Në rastet kur, mbështetur në një ligj të veçantë, struktura organizative miratohet nga një organ tjetër, merret, në mënyrë të detyrueshme, mendimi i Departamentit të Administratës Publike dhe i Ministrisë së Financave.
31. Në rastin e ndryshimit të strukturës së institucioneve të pavarura, Kuvendi kërkon mendimin e detyrueshëm të Departamentit të Administratës Publike dhe të Ministrisë së Financave.
32. Ministria e Financave jep mendimin e saj të detyrueshëm për kostot financiare të propozimit përkatës, në rastet kur ndryshimi i strukturës shoqërohet me efekte financiare shtesë mbi buxhetin e miratuar ose edhe kur efektet shtesë mbulohen nga fondet e lira, në dispozicion të institucionit.
33. Institucioni, i cili propozon ndryshimin e strukturës, dërgon në Departamentin e Administratës Publike ose në Kuvend, në rastin e institucioneve të pavarura, të dhënat e mëposhtme:
a) Arsyet e hollësishme të nevojës për ndryshime;
b) Efektet financiare që shoqërojnë ndryshimet e kërkuara;
c) Përshkrimet e punës dhe kërkesat specifike për çdo pozicion pune të ri, të krijuar apo të prekur nga propozimi;
ç) Analizat sasiore për burimet e nevojshme për kryerjen e funksioneve të caktuara;
d) Një raport për pasojat që mund të ketë ristrukturimi mbi nëpunësit e institucionit dhe shpenzimet e personelit, si dhe një parashikim për sistemimin e nëpunësve, pozicionet e të cilëve preken, si pasojë e ristrukturimit.
34. Departamenti i Administratës Publike nuk shqyrton dhe nuk përgatit për Kryeministrin asnjë propozim, që nuk paraqitet në përputhje me pikën 34 të kreut II të këtij vendimi, dhe që nuk shoqërohet me mendimin e Ministrisë së Financave në rastet e përcaktuara në pikën 32 të kreut II të këtij vendimi.
35. Departamenti i Administratës Publike mund të kërkojë sqarime shtesë nga institucioni propozues për ndryshimin e strukturës ose mund të bëjë komente për propozimin, përpara se ta dërgojë për miratim te Kryeministri.
36. Në rast se ka qëndrime të kundërta ndërmjet Departamentit të Administratës Publike dhe institucionit propozues për kërkesat e përcaktuara në shkronjat “a” dhe “d” të pikës 33 të këtij vendimi, institucioni është i detyruar të reflektojë komentet dhe sugjerimet e Departamentit të Administratës Publike. Në rast se vazhdon të ketë qëndrime të kundërta ndërmjet dy institucioneve, Sekretari i Përgjithshëm i Këshillit të Ministrave organizon një takim të përbashkët për bashkërendimin e punës ndërmjet të dyja institucioneve për kërkesat për pozicionet përkatëse.
37. Departamenti i Administratës Publike i paraqet Kryeministrit projekturdhrin për miratimin e strukturës së institucionit, të shoqëruar me relacionin përkatës, ku përcaktohen shkaqet dhe arsyet që kanë çuar në ndryshimin e strukturës dhe objektivat që parashikohen të arrihen.
38. Urdhri për miratimin e strukturës hyn në fuqi menjëherë, por fillon të prodhojë efektet financiare jo më vonë se 30 (tridhjetë) ditë nga data e hyrjes në fuqi, periudhë në të cilën duhet të përfundojnë të gjitha veprimet për sistemimin e punonjësve ekzistues në strukturën e re.
39. Në rastin e pozicioneve të shërbimit civil në Kryeministri dhe aparatet e ministrive, vendimi për sistemimin e një nëpunësi në një pozicion tjetër apo kalimin e tij në listën e pritjes, merret bazuar në kriteret e përcaktuara në pikat 7-10 të vendimit nr.360, datë 14.7.2000 të Këshillit të Ministrave “Për lirimin nga shërbimi civil” dhe pas një procedimi administrativ individual, të kryer në përputhje me Kodin e Procedurës Administrative në Republikën e Shqipërisë për çdo nëpunës, pozicioni i të cilit preket nga ristrukturimi.
40. Institucioni vendos sipas pikës 39 të kreut II të këtij vendimi, brenda 10 (dhjetë) ditëve nga data e miratimit të ndryshimeve në strukturë nga Kryeministri.
41. Vendimi për sistemimin e një nëpunësi në një pozicion tjetër apo kalimi në listën e pritjes hyn në fuqi vetëm pas dhënies së mendimit pozitiv nga Departamenti i Administratës Publike.
42. Departamenti i Administratës Publike shqyrton vendimin e institucionit dhe del me një mendim brenda 10 (dhjetë) ditëve nga data e paraqitjes së tij. Në rast se vendimi nuk rezulton të jetë dhënë në përputhje me rregullat e procedimit administrativ, sipas Kodit të Procedurave Administrative, nuk është në përputhje me kriteret e përcaktuara në pikat 7-10 të vendimit nr.360, datë 14.7.2000 të Këshillit të Ministrave “Për lirimin nga shërbimi civil”, apo nuk përputhet me planin për sistemimin e punonjësve, për të cilin është rënë dakord përpara dërgimit për miratim të strukturës, Departamenti i Administratës Publike del me një mendim negativ.
43. Në rast të mendimit negativ të Departamentit të Administratës Publike, institucioni fillon procedimin administrativ nga e para. Pikat 40-42 të kreut II të këtij vendimi, zbatohen edhe në këtë rast.
44. Deri në marrjen e një vendimi përfundimtar, nëpunësi civil konsiderohet se vazhdon të jetë në të njëjtin pozicion pune që kishte para ristrukturimit.
45. Në rastin e pozicioneve, që nuk i përkasin shërbimit civil në institucionet qendrore, në fushën e ekzekutivit, risistemimi i punonjësve në strukturën e re kryhet mbështetur në legjislacionin që rregullon marrëdhëniet e punës për pozicionet përkatëse, por përfundon brenda afatit të parashikuar në pikën 38 të kreut II të këtij vendimi.
46. Fillimi i prodhimit të efekteve financiare të strukturës së re fillon, sipas rastit, në çastin:
a) e konfirmimit nga Departamenti i Administratës Publike të propozimit për ripozicionimin e të gjithë punonjësve në strukturën e re;
b) e lëshimit të urdhrit nga titullari i institucionit për njësinë e financës, për rastet e institucioneve të pavarura ose të punonjësve që nuk janë subjekt i legjislacionit për shërbimin civil.
47. Kontrolli i Lartë i Shtetit dhe Kryeministria, për institucionet në varësi të qeverisë, janë përgjegjëse për kontrollin e zbatimit të parashikimeve për sistemimin e punonjësve në strukturën e re të miratuar.
48. Në rastin e krijimit të një institucioni për herë të parë, rregullat e parashikuara në kreun II të këtij vendimi zbatohen në mënyrë korresponduese.
III. Dispozita transitore
49. Brenda 6 (gjashtë) muajve nga hyrja në fuqi e këtij vendimi, për institucionet në fushën e ekzekutivit, dhe 2 (dy) vjetëve, për institucionet e tjera, strukturat organizative duhet të përshtaten sipas standardeve të përcaktuara në kreun I, të këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Sali Berisha


 VENDIM 
Nr.476, datë 29.6.2011

PËR miratimin e LISTËs PËRFUNDIMTARE TË PRONAVE TË PALUAJTSHME PUBLIKE, SHTETËRORE, QË TRANSFEROHEN, NË PRONËSI OSE NË PËRDORIM TË komunës ksamil të qarkut të vlorës
 
Në mbështetje të nenit 100 të Kushtetutës dhe të neneve 2, 3 e 17 të ligjit nr.8744, datë 22.2.2001 “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e Ministrit të Brendshëm, Këshilli i Ministrave 
 
VENDOSI: 
 
1. Miratimin e listës përfundimtare të pronave të paluajtshme publike, shtetërore, brenda juridiksionit, territorial dhe administrativ, të komunës Ksamil të qarkut të Vlorës, që transferohen në pronësi ose në përdorim të kësaj komune, sipas lidhjes 1, që i bashkëlidhet këtij vendimi dhe është pjesë përbërëse e tij.
Lista e inventarit me  26 (njëzet e gjashtë) fletë, që i bashkëlidhet këtij vendimi, përfundon me numrin rendor 70 (shtatëdhjetë).
2. Ngarkohen Ministri i Brendshëm, kryeregjistruesi i Pasurive të Paluajtshme të Republikës së Shqipërisë dhe komuna Ksamil për zbatimin e këtij vendimi.
Ky vendim hyn në fuqi pas botimit në Fletoren Zyrtare. 
 
KRYEMINISTRI 
Sali Berisha

Komuna Ksamil 									Lidhja nr.1

	Numrat rendorë të pronave
në listën e inventarit
	Fusha e përdorimit të pronës
	Lloji i transferimit

	1-3, 66
	Prona që përdoren për realizimin e programeve arsimore
	Në pronësi

	4, 69
	Prona që përdoren për realizimin e programeve shëndetësore
	
Në pronësi

	5
	Prona që përdoren për realizimin e programeve sociale
	Në pronësi

	6
	Varrezat publike
	Në pronësi

	11,12
	Prona që përdoren për realizimin e veprimtarive social-kulturore e sportive
	Në pronësi

	13,14
	Prona që përdoren për realizimin e funksioneve në fushën e zhvillimit ekonomik
	
Në pronësi

	18,19
	Prona që përdoren për ushtrimin e funksioneve në fushën e bujqësisë dhe të ushqimit (toka produktive). Sip.405 ha tokë bujqësore, ku 155 ha janë pemëtore dhe 250 ha ullishte në zonën kadastrale 2297, janë dorëzuar në AKKP.
	
Në përdorim

	20
	Prona që përdoren për ushtrimin e funksioneve në fushën e bujqësisë dhe të ushqimit (toka joproduktive dhe kanale të treta)
	
Në pronësi

	29-39, 40-53
	Infrastrukturë (sheshe, rrugë vendore, lulishte dhe shërbime publike)
	
Në pronësi

	64
	Prona që përdoren për ushtrimin e funksioneve në fushën e ujësjellës-kanalizimeve
	
Në pronësi

	67
	Prona që përdoren për realizimin e programeve administrative
	Në pronësi




 VENDIM 
Nr.477, datë 29.6.2011

PËR miratimin e LISTËs PËRFUNDIMTARE TË PRONAVE TË PALUAJTSHME PUBLIKE, SHTETËRORE, QË TRANSFEROHEN, NË PRONËSI OSE NË PËRDORIM TË komunës postribë të qarkut të shkodrës
 
Në mbështetje të nenit 100 të Kushtetutës dhe të neneve 2, 3 e 17 të ligjit nr.8744, datë 22.2.2001 “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e Ministrit të Brendshëm, Këshilli i Ministrave 
 
VENDOSI: 
 
1. Miratimin e listës përfundimtare të pronave të paluajtshme publike, shtetërore, brenda juridiksionit, territorial dhe administrativ, të komunës Postribë të qarkut të Shkodrës, që transferohen në pronësi ose në përdorim të kësaj komune, sipas lidhjes 1, që i bashkëlidhet këtij vendimi dhe është pjesë përbërëse e tij.
Lista e inventarit me 92 (nëntëdhjetë e dy) fletë, që i bashkëlidhet këtij vendimi, përfundon me numrin rendor 521 (pesëqind e njëzet e një).
2. Ngarkohen Ministri i Brendshëm, kryeregjistruesi i Pasurive të Paluajtshme të Republikës së Shqipërisë dhe komuna Postribë për zbatimin e këtij vendimi.
Ky vendim hyn në fuqi pas botimit në Fletoren Zyrtare. 
 
 KRYEMINISTRI 
Sali Berisha

 Komuna Postribë 									Lidhja nr.1

	Numrat rendorë të pronave
në listën e inventarit
	Fusha e përdorimit të pronës
	Lloji i transferimit

	1-9
	Prona që përdoren për realizimin e programeve arsimore
	Në pronësi

	10-17
	Prona që përdoren për realizimin e funksioneve në shëndetin publik
	Në pronësi

	20-22, 520
	Prona që përdoren për realizimin e veprimtarive social-kulturore e sportive
	Në pronësi

	23-33, 521
	Varrezat publike
	Në pronësi

	34-42
	Prona që përdoren për realizimin e funksioneve në fushën e zhvillimit ekonomik
	Në pronësi

	43-70
	Prona që përdoren për ushtrimin e funksioneve në fushën e bujqësisë dhe të ushqimit (toka produktive)
	Në përdorim

	71, 77, 81, 85, 89, 93, 96
	Prona që përdoren për ushtrimin e funksioneve në fushën e bujqësisë dhe të ushqimit (toka joproduktive dhe kanale të treta)
	
Në pronësi

	483-490
	Infrastrukturë (rrugë vendore)
	
Në pronësi

	495-505
	Prona që përdoren për ushtrimin e funksioneve në fushën e ujësjellës-kanalizimeve
	Në pronësi



VENDIM
Nr.478, datë 29.6.2011

PËR DHËNIEN E LICENCËS PËR HAPJEN E INSTITUCIONIT ARSIMOR PRIVAT, PARAUNIVERSITAR, SHKOLLË E MESME E PËRGJITHSHME “ROGACIONISTËT”

Në mbështetje të nenit 100 të Kushtetutës dhe të nenit 44 të ligjit nr.7952, datë 21.6.1995 “Për sistemin arsimor parauniversitar”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Dhënien e licencës për hapjen, në qytetin e Lezhës, të institucionit arsimor privat, parauniversitar, shkollë e mesme e përgjithshme “Rogacionistët”, që do të përfshijë në programin mësimor edhe lëndë fetare.
2. Ngarkohet Ministria e Arsimit dhe Shkencës për të ndjekur zbatimin e dispozitave, ligjore e nënligjore, për arsimimin, edukimin dhe formimin në këtë institucion.
Ky vendim hyn në fuqi pas botimit në Fletoren Zyrtare. 
 
KRYEMINISTRI 
Sali Berisha


UDHËZIM
Nr.13, datë 27.6.2011

PËR mËnyrËn E SHQYRTIMIT TË KËRKESAVE, KRYERJEN E ANALIZAVE TË TOKËS DHE PËRCAKTIMIN E DISA PROCEDURAVE PËR NDRYSHIMIN E KATEGORISË SË TOKËS BUJQËSORE

Në mbështetje të nenit 102 pika 4 të Kushtetutës, të pikës 7 të kreut V të vendimit të Këshillit të Ministrave nr.121, datë 17.2.2011 “Për mënyrat e ushtrimit të funksioneve nga drejtoritë e administrimit dhe mbrojtjes së tokës në qarqe dhe zyrat e menaxhimit dhe mbrojtjes së tokës në komuna dhe/ose bashki”,

UDHËZOJ:

I. Shqyrtimi i kërkesave për ndryshim të kategorive të tokës, sipas bonitetit, nga struktura përgjegjëse e administrimit të tokave në ministri bëhet si më poshtë:
1. Kërkesat e paraqitura në Ministrinë e Bujqësisë, Ushqimit dhe Mbrojtjes së Konsumatorit (MBUMK) për ndryshim të kategorive të tokës, sipas bonitetit, nga drejtoritë e administrimit dhe mbrojtjes së tokës (DAMT) në qarqe, shqyrtohen nga struktura e saj përgjegjëse e administrimit të tokave.
2. Kritere bazë të shqyrtimit dhe vlerësimit të kërkesave të paraqitura për ndryshim të kategorisë së tokës, sipas bonitetit, janë detyrimet e përcaktuara në pikën 1 deri në 6 të kreut V të vendimit të Këshillit të Ministrave nr.121, datë 17.2.2011.
Në rastin kur vlerësohet se këto kritere:
a) janë përmbushur plotësisht, miratohet ndërmarrja e procedurave për kryerjen e analizave të tokës dhe nxjerrjen e rezultateve;
b) nuk janë përmbushur plotësisht për një ose më shumë nga përcaktimet në vendimin e Këshillit të Ministrave të sipërcituar, njoftohet DAMT-ja e qarkut për mosmiratim të ndërmarrjes së procedurave për rikategorizim të tokës.
Kërkesa e pamiratuar ruhet në arkivin e MBUMK-së.
II. Kryerja e analizave të tokës për ndryshim të kategorisë së saj, sipas bonitetit, nga Qendra e Transferimit të Teknologjive Bujqësore (QTTB), Fushë-Krujë bëhet si më poshtë:
1. Struktura përgjegjëse e administrimit të tokave në MBUMK dërgon pranë QTTB-së Fushë-Krujë një kopje të kërkesës së miratuar për kryerjen e analizave të tokës për ndryshim kategorie, si dhe të dokumentacionit përkatës, me qëllim kryerjen e analizave të tokës dhe njofton për këtë DAMT-në e qarkut. Origjinali i kërkesës së paraqitur ruhet në MBUMK.
2. Drejtori i QTTB-së Fushë-Krujë, për kryerjen e analizave të tokës për ndryshim të kategorisë së saj, sipas bonitetit, krijon grupin e ekspertëve, me përbërje sipas përcaktimit të pikës 4, kreu III tё vendimit të Këshillit të Ministrave nr.655, datë 28.7.2010, duke siguruar detyrimisht pjesëmarrjen në këtë grup edhe të një përfaqësuesi tё DAMT-sё, si dhe tё përgjegjësit të zyrës së menaxhimit dhe mbrojtjes së tokës (ZMMT) në komunë dhe/ose bashki, në juridiksion të së cilës ndodhet toka objekt i kërkesës.
3. Grupi i ekspertëve të QTTB-së Fushë-Krujë kryen punimet fushore në ngastrën objekt të kërkesës bazuar në metodikën-tip të studimit të bonitetit të tokave, të miratuar nga ish-Instituti i Studimit të Tokave.
4. Numri i profileve për vlerësimin e treguesve pedologjikë dhe numri i mostrave përfaqësuese, si dhe i mostrave ndihmëse për përcaktimin e treguesve agrokimikë të jetë sipas udhëzimit nr.17, datë 5.11.2010 “Për përcaktimin e numrit të profileve e mostrave për sipërfaqen e tokës që analizohet dhe vlerës së analizave të tokës” të Ministrit të Bujqësisë, Ushqimit dhe Mbrojtjes së Konsumatorit. 
5. Grupi i ekspertëve në parcelën (pronësinë) objekt i kryerjes së analizave për ndryshim të kategorisë së tokës, sipas bonitetit, përgatit skemat e vendhapjes së profileve për vlerësimin e treguesve pedologjikё dhe të vendmarrjes së mostrave ndihmëse për krijimin e mostrës përfaqësuese për vlerësimin e treguesve agrokimikë. Skemat përgatiten përkatësisht sipas lidhjes nr.1 dhe lidhjes nr.2 të këtij udhëzimi, dhe janë pjesë përbërëse e tij.
Në skemat që përgatiten të paraqitet:
a) Forma gjeometrike reale e parcelës (pronësisë) në shkallën 1÷1000 ose 100 cm2 në hartë baras (=) me 10000 m2 në natyrë (terren). Në anën e majtë të skemës paraqitet kufiri koordinativ (V dhe L) i vendndodhjes së parcelës.
b) Pavarësisht nga forma gjeometrike e parcelës (pronësisë), nëpërmjet matjeve me saktësi, përcaktohet dhe shënohet në skemë diagonalja më e gjatë e saj. Matja e gjatësisë së diagonales fillon në hyrje të parcelës , pika “0”, dhe mbaron në fund të saj, pika “N”. 
c) Vendhapja e profilit për vlerësimin e treguesve pedologjikë bëhet në mesin e diagonales më të gjatë, që matet dhe pasqyrohet me saktësi në skemë. Matja fillon nga pika “1” e saj. Vendhapja e profilit regjistrohet me sistemin e pozicionimit gjeografik (GPS), si dhe shënohen koordinatat (V dhe L) të marra nga GPS.
ç) Marrja e mostrave ndihmëse për krijimin e mostrës përfaqësuese, për vlerësimin e treguesve agrokimikë, dhe paraqitja në skemë, fillon në pikën “M1” dhe vijon gjatë gjithë gjatësisë së diagonales, në distanca saktësisht të barabarta (D), marrja e mostrës së pikës M2, M3.......deri në mostrën ndihmëse tё fundit “Mn”.
6. Materiali i marrë në parcelën (pronësinë), objekt i kërkesës për ndryshim të kategorisë së tokës, sipas bonitetit, dërgohet për analizë në laboratorin e QTTB-së. Kryerja e analizave në laborator bëhet sipas metodave mbi të cilën është kryer studimi i bonitetit të tokave në vendin tonë ose metodave të tjera ekuivalente.
7. QTTB-ja e Fushë-Krujës, brenda një muaji nga marrja e detyrës, kryen analizat dhe bazuar në të dhënat e tyre, bashkë me aktvlerësimet harton raportin teknik me rekomandimet përkatëse, të cilat, bashkë me skemat e paraqitura sipas pikës 5 dhe lidhjeve përkatëse të këtij udhëzimi i dërgohen MBUMK-së. 
8. QTTB-ja ruan për një periudhë 12-mujore kampionet dhe mostrat e analizuara dhe rezultatet e tyre, si dhe ruan në aparatin e GPS-së të dhënat koordinative të vendhapjes së profilit.
III. Vlerësimi i treguesve të analizave të tokës për ndryshim të kategorisë së tokës, sipas bonitetit bëhet, si më poshtë:
1. Struktura përgjegjëse e administrimit të tokave në Ministrinë e Bujqësisë, Ushqimit dhe Mbrojtjes së Konsumatorit shqyrton dhe vlerëson dokumentacionin dhe rezultatet e pasqyruara në to, të ardhura nga QTTB-ja.
Kur kjo strukturë vlerëson se në këtë dokumentacion, detyrimet që rrjedhin nga VKM nr 121, datë 17.2.2011 si dhe rregullat edhe kriteret e përcaktuara në kreun II të këtij udhëzimi, janë zbatuar plotësisht, ajo i propozon ministrit miratimin e rikategorizimit të tokës, objekt të kërkesës së paraqitur.
Nëse detyrimet, rregullat dhe kriteret nuk janë zbatuar plotësisht, atëherë ajo i rikthen materialin QTTB-së me detyrën për rishikim të plotë ose të pjesshëm të procedurave apo analizave për vlerësimin e tokës.
2. Struktura përgjegjëse për administrimin e tokës në MBUMK mund të organizojë kontrolle për saktësinë e hapjes së profileve, marrjes së mostrave, analizave të treguesve të tokës dhe të evidentimit e të pasqyrimit të tyre. Në çdo rast, kur nga kontrollet evidentohen probleme, përcaktohen masat administrative dhe teknike përkatëse.
3. Urdhri i ministrit për rikategorizim të tokës i dërgohet DAMT-së së qarkut, e cila ua komunikon subjekteve që kanë bërë kërkesën, ZMMT-së në komunë dhe/ose bashki dhe i pasqyron ato në librin e bonitetit të tokës.
Ky udhëzim hyn në fuqi menjëherë dhe botohet në Fletoren Zyrtare.

MINISTRI I BUJQËSISË, USHQIMIT 
DHE MBROJTJES SË KONSUMATORIT
 Genc Ruli








































Lidhja nr. 1

SKEMA E VENDHAPJES SË PROFILEVE PËR VLERËSIMIN E TREGUESVE PEDOLOGJIKË

Qarku…………………. ; komuna/bashkia …………………..; fshati ………………………..;
Zona kadastrale nr……….; sipërfaqja …………. m2 ;

a – në parcela (pronësi) me forma të rregullta gjeometrike:

a/1 formë katrori 


pozicioni i parcelës
[image: ]Legjenda:
O – Pikënisja e trajektores për hapje profili
N- Pikëmbërritja (fundore) e trajektores për hapje profili
 (
O
)1 - Vendhapja e profilit ose pika e mesme e distancës ndërmjet (O) dhe (N)
1=ON/2
Shkalla: 1:1000
[image: ]

 Pozicioni i vendhapjes së profilit

								 (gradë, minuta, sekonda)
a/2 formë katërkëndëshi
[image: ]











b- në parcela (pronësi) me forma të çrregullta gjeometrike 
[image: ]









Lidhja nr 2

SKEMA E VENDMARRJES SË MOSTRAVE NDIHMËSE PËR KRIJIMIN E MOSTRËS PËRFAQËSUESE PËR VLERËSIMIN E TREGUESVE AGROKIMIKË

Qarku…………………. ; komuna/bashkia …………………..; fshati ………………………..;
Zona kadastrale nr ……….; sipërfaqja …………. m2 ;

a – në parcela (pronësi) me forma të rregullta gjeometrike:
a/1 formë katrori 

pozicioni i parcelës
[image: ]Legjenda:
O – Pikënisja e trajektores për hapje profili
N- Pikëmbërritja (fundore) e trajektores për hapje profili
 (
O
)1 - Vendhapja e profilit ose pika e mesme e distancës ndërmjet (O) dhe (N)
1=ON/2
Shkalla : 1:1000




[image: ]a/2 formë katërkëndëshi












b- në parcela (pronësi) me forma të çrregullta gjeometrike 
[image: ]

